Արամ Մանուկյան (ՀՀՇ)

Արամ Վիգենի Մանուկյան (), պետական գործիչ,  եղել է ՀՀՇ վարչության նախագահ, Հայ ազգային կոնգրես կուսակցության փոխնախագահն է։ Հայտնի է «մեզ անկախ հռչակողը» անվամբ, քանի որ ընթերցել է ՀՀ անկախության հռչակագիրը։

Ծնվել է 1957թ. Վանաձորում։ Ավարտել է Վանաձորի Ավետիք Իսահակյանի անվան թիվ 2-րդ դպրոցը։

1974-ին ընդունվել է Վանաձորի մանկավարժական ինստիտուտի ֆիզմաթ ֆակուլտետի ֆիզիկայի բաժինը։

1978-ից աշխատել է Գուգարքի շրջանի Եղեգնուտ գյուղի միջնակարգ դպրոցում որպես ֆիզիկայի ու աստղագիտության ուսուցիչ։

1984-ից աշխատել է «Ավտոմատիկա» ԳԱՄ-ում որպես ինժեներ։

1988-ից Հայոց Համազգային Շարժման անդամ է։

1990թ. ընտրվել է Գերագույն Խորհրդի պատգամավոր, եղել է կրթության, գիտության, լեզվի և մշակույթի մշտական հանձնաժողովի անդամ։ 

1990թ. օգոստոսի 23-ին և 1991թ. սեպտեմբերին նրան է վստահվել ներկայացնելու «ՀՀ Անկախության մասին հռչակագիրը» և «Հայաստանի Հանրապետությունն անկախ հռչակվելու մասին» ՀՀ ԳԽ որոշումը։

1994-ին ընտրվել է ԱՊՀ միջխորհրդարանական վեհաժողովի կրթության և մշակույթի հանձնաժողովի անդամ։

1995թ. ընտրվել է ԱԺ պատգամավոր, կրթության և մշակույթ հանձնաժողովի փոխնախագահ։ 

1997-ին նշանակվել է ՀՀ մշակույթի, երիտասարդության հարցերի և սպորտի առաջին տեղակալ։

1998թ. Ամենայն Հայոց Կաթողիկոս Գարեգին Առաջինի հանձնարարությամբ հանդիպում է ունեցել Հռոմի Պողոսի 2-րդ Պապի հետ։

1999թ. իշխանությունների քաղաքականությունը քննադատելու համար ազատվել է աշխատանքից։

Հեղինակ է մի շարք ՀՀ օրենքների։ Բազմաթիվ անգամ Հայաստանը ներկայացրել է միջազգային կազմակերպություններում և բանակցություններում։

Հայաստանի մշակութային ժառանգության շուրջ չորս միլիոն մշակութային արժեքների համակարգչային շտեմարան ստեղծելու ծրագրի հեղինակն է։

Պարգևատրվել է 1996թ. օլիմպիական շարժմանն աջակցելու համար հոբելյանական մեդալով ՝ Միջազգային օլիմպիական կոմիտեի նախագահ Խուան Սամարանիչի կողմից, 1998թ. Վազգեն Առաջինի անվան մեդալով՝ կրթության և մշակույթի բնագավառում կատարած աշխատանքների համար։

2007թ. Հայաստանում սկսած ընդդիմադիր շարժման ակտիվ մասնակիցներից է եղել։

2012թ. ընտրվել է ՀԱԿ կուսակցության համամասնական ցուցակով ԱԺ 5-րդ գումարման պատգամավոր։

2012-2017թթ. եղել է ԱԺ ՀԱԿ խմբակցության քարտուղար։

Դասախոսում է մի շարք միջազգային կազմակերպություններում, բազմաթիվ գիտական աշխատությունների և հոդվածների հեղինակ է։

Ամուսնացած է, ունի երկու երեխա։

 Տեսանյութեր հարցազրույցներ 
 Հարցազրույց «Հայաստանը հիվանդ է ճշմարտությանն ուղիղ նայելու վախով»

 Ծանոթագրություններ 

Կատեգորիա:ՀԱԿ անդամներ
Կատեգորիա:ՀՀ ԱԺ 1-ին գումարման պատգամավորներ
Կատեգորիա:ՀՀ ԱԺ 5-րդ գումարման պատգամավորներ
Կատեգորիա:ՀՀ ԳԽ 1-ին գումարման պատգամավորներ
Կատեգորիա:Հայ ազգային կոնգրես
Կատեգորիա:Հայ պետական գործիչներ
Կատեգորիա:Հայ քաղաքական գործիչներ
Կատեգորիա:Հայոց համազգային շարժում կուսակցություն
Կատեգորիա:Վանաձորի պետական համալսարանի շրջանավարտներ